मर्केल की हवाई यात्रा में ईरान ने डाला खलल  
ईरान ने भारत जा रहीं जर्मन चांसलर एंजेला मर्केल को अपने हवाई मार्ग की अनुमति देने से मना कर दिया, लेकिन सुलह के बाद इसके लिए इजाजत दे दी।
राजनयिक संकट पैदा करने वाली एक घटना में ईरान ने मंगलवार को भारत जा रहीं जर्मनी की चांसलर एंजेला मर्केल को अपने हवाई मार्ग की अनुमति देने से इनकार कर दिया, लेकिन सुलह-समझौते के बाद इसके लिए इजाजत दे दी।  जर्मनी के अखबार 'देर स्पीगेन' की रिपोर्ट में बताया गया कि एक बड़े प्रतिनिधिमंडन के साथ भारत जा रहीं चांसलर के विमान को परिणामस्वरूप दो घंटे तुर्की के ऊपर चक्कर काटना पड़ा, जिसके बाद ईरानी हवाई मार्ग के उपयोग की अनुमति मंगलवार तड़के दी गई।  खबर में बताया गया कि उड़ान को आखिरकार ईरान के ऊपर से गुजरने की अनुमति दे दी गई, जोकि भारत और यूरोप के बीच उड़ान का नियमित मार्ग है। इस संकट को खत्म करने के लिए तुर्की को मध्यस्थता करनी पड़ी और बर्लिन का विदेश मंत्रालय इसमें शामिल था।  इस घटना के कारण मर्केल मंगलवार सुबह देर से नई दिल्ली पहुंचीं। जर्मनी सरकार के प्रवक्ता स्टीफन सिबर्ट ने कहा, ऐसी घटना पहले कभी नहीं हुई। उन्होंने कहा कि जर्मनी इस मामले को लेकर राजनयिक विरोध दर्ज करने पर विचार करेगा।हालांकि जर्मनी के रक्षा मंत्री और गृह मंत्री सहित मर्केल कैबिनेट के कई सदस्यों को ले जा रहा एक अन्य विमान बिना किसी समस्या के ईरान की हवाई सीमा को पार करने में कामयाब रहा। विमान को हवाई सीमा में उड़ने देने की इजाजत देने से इनकार करने की वजह शुरू में साफ नहीं हो पाई।  सोमवार शाम बर्लिन छोड़ने से पहले उसे ईरानी हवाई सीमा में प्रवेश की अनुमति मिल गई थी। यह एयरबस ए340-300 सरकारी विमान कोनराद एदिनाउयेर की पहली उड़ान थी। अखबार में कहा गया कि इस घटना के बाद बर्लिन और तेहरान के रिश्तों में और तल्खी आ सकती है।